****

**Solymár Nagyközség Önkormányzatának Képviselő-testülete részére**

**ELŐTERJESZTÉS**

|  |  |  |
| --- | --- | --- |
| **Benyújtotta:** | **Dátum:** | **Sorszám:** |
| **Dr. Zlinszky Péter**  **Polgármester** | **2025. február 7.** | **16/2025.** |

***Ügyintéző neve:*** *Dr. Zlinszky Péter*

***Az előkészítésben résztvevők megnevezése****: Darabos Orsolya*

***Ügyirat jellege****: előterjesztés*

***Elfogadásához szükséges szavazati arány****: egyszerű többség*

***Törvényességi szempontból ellenőrizte****: Dr. Beregszászi Márk jegyző*

***Tárgy****:* *Solymár Önkormányzata költségvetésének alapelvei - A 2025. évi költségvetés tárgyalása – I. forduló*

**Tisztelt Képviselő-testület!**

A képviselő-testület egyik legfontosabb feladata és felelőssége az önkormányzat költségvetésének megalkotása. A jelen előterjesztés célja az eddigi költségvetési gyakorlattal való szembenézés, és olyan elvek lefektetése, melyek valóban egy fenntartható költségvetés kialakítását garantálják.

Az alábbi részletes tájékoztatást a 2025. évi és a későbbi költségek megalapozó és megtartandó alapelveinek szánom, amelyek alapján a költségvetés kimunkálását javaslom.

**Az előterjesztés mellékleteként megküldöm a 2025. évi költségvetés „első olvasatát” – az indoklási lapokat, valamint a beruházási táblákat.**

A költségvetés az intézményvezetőkkel egyeztetés alatt áll, és további pontosítása szükséges.

**I.1. A korábbi évek költségvetéseinek elvei**

Solymár Nagyközség önkormányzata ciklusról-ciklusra szem előtt tartja az alábbi *célkitűzéseket* a költségvetési koncepció, illetve a költségvetése megalkotásának során:

1. **Kiegyensúlyozott** gazdálkodás biztosítása;
2. Az Mötv-ben meghatározott kötelező önkormányzati feladatok ellátása, az önkormányzat működőképességének biztosítása;
3. Önként vállalt feladatok csak akkor és úgy tervezhetőek, ha annak ellátása nem veszélyezteti a kötelező feladatok ellátását, illetve **pénzügyi fedezete az önkormányzat saját bevételeiből megteremthető**;
4. Valamennyi közszolgáltatás színvonalának megőrzése;
5. A bevételi források feltárása és a bevételi lehetőségek maximális kiaknázása, **kiadási oldalon a feladatok hatékony, gazdaságosabb megoldása**, azaz a pénz és anyagi eszközök célszerű felhasználása;
6. Továbbá a rendelkezésre álló vagyon megfelelő hasznosítása és annak lehetőség szerinti növelése.

A költségvetés készítésének *irányelvei* közül fel kívánom hívni a figyelmet az alábbi pontra:

d) Az önkormányzat 2024. évi költségvetési kiadásait a képződő költségvetési bevételekkel egyező összegben kell meghatározni, **költségvetési hiány nem tervezhető**.

**I.2. A „nem működési” bevételek felhasználása a korábbi években**

Az utóbbi években, és különösen a 2024. évben olyan folyamatok kaptak teret a költségvetés megalkotásában és annak végrehajtásában, melyek – távlatilag tekintve – sértették a fenti elveket. E negatív folyamatokat leginkább az alábbi táblázat számainak értelmezésével lehet érzékelni.

|  |  |  |  |  |
| --- | --- | --- | --- | --- |
|  |  | **2022** | **2023** | **2024** |
| **K513** | **Tartalékok** | 60 796 176 | 441 713 712 | 165 495 509 |
| **K6 össz.** | **Beruházások** | 396 864 874 | 56 364 902 | 57 410 497 |
| **K7 össz.** | **Felújítások** | 168 060 809 | 275 654 000 | 24 638 000 |
|  | **Összesen** | **625 721 859** | **773 732 614** | **247 544 006** |
|  |  |  |  |  |
| **B52** | **Ingatlanok értékesítése** | 240 000 000 | 388 000 000 | 175 548 449 |
| **B817** | **Lekötött bankbetét megszüntetése** | 0 | 400 000 000 | 0 |
| **B8131** | **Költségvetési maradvány** | 683 448 213 | 239 644 409 | 323 054 299 |
|  | **Összesen** | **923 448 213** | **1 027 644 409** | **498 602 748** |
|  | **A fenti sorok különbözete** | 297 726 354 | 253 911 795 | 251 058 742 |

Az elmúlt 3 évre tekintve egyértelműen megfigyelhető, hogy a költségvetési maradvány (ideértve a lekötött bankbetétek feloldását) és az ingatlanok értékesítése a költségvetés terveiben bevételi oldalának két meghatározó pillére voltak (elérték a tervezett összbevétel 36-13%-át). 2022-ben több mint 900 millió forintot, 2023-ban több mint 1 milliárd forintot jelentettek ezek a tervezett bevételek a költségvetésnek.

A képen szöveg, képernyőkép, Betűtípus látható

Előfordulhat, hogy a mesterséges intelligencia által létrehozott tartalom helytelen.

Ebben a két évben a költségvetés tervezett kiadási oldalán az egyszeri, nem működési jellegű költségek 2022-ben 625 millió forintot, 2023-ban 773 millió forintot tettek ki.

**Ezeket a számokat összevetve kitűnik, hogy ebben a két évben a fenti két „egyszeri” jellegű bevételi körből 297 millió forint, illetve 253 millió forint nem beruházások/felújítások finanszírozására, hanem működési költségre lett tervezve.**



Az önkormányzat, illetve az önkormányzat intézményeinek működési költségei évről évre nagyobb ütemben nőttek, mint a rendszeres („működési”) bevételek. **Egyértelműen megállapítható, hogy az önkormányzat évről-évre többet fordított a működési költségekre, mint az adott évre eső működési bevétele (de közben az is igaz, hogy a beruházásokra/felhalmozási kiadásokra is többet költött, mint amennyi ilyen jellegű bevétele volt: lásd, nem teljesültek a telekeladás tervezett bevételei)**. **A hiányt a költségvetési maradvány terhére finanszírozta az önkormányzat**. **Az évről-évre elfogadott, illetve fokozatosan emelkedő működési és felhalmozási költségek azonban felemésztették ezt a tartalékot**, olyannyira, hogy a 2025-ös költségvetési évet egy csupán 18 millió forintos maradvánnyal nyithattuk meg.



2022-ben az év végén lekötött betét torzítja ezt a táblát, tulajdonképpen a működési bevétel magasabb volt, mint a kiadás, így ez a maradványt növelte 53.613.423 Ft-tal, de a felhalmozási kiadásokra költött 97.417.227 Ft a maradvány csökkenését eredményezte.

Az előző képviselő-testület ismétlődően hangsúlyozta, hogy nincsen szükség adóemelésre, miközben működési költségeket finanszírozott a költségvetési maradványból, annak ellenére, hogy látható volt, hogy ennek mértéke évről évre csökken.

**A 2023-as és a 2024-es költségvetés tehát egyértelműen egy nem fenntartható gazdálkodási pályára állította az önkormányzatot, mivel a költségvetési maradványból nem a kiadási oldalt csökkentő beruházásokra, hanem jelentős tételben működésre és többletberuházásokra került elköltésre.**

Hangsúlyozni kell, hogy önmagában az, hogy egy költségvetés kiadási, és bevételi oldala megegyezik, nem teszi azt fenntarthatóvá. Egyértelműen látszik ugyanis, hogy az elmúlt két évben két több száz millió forintos bevételi forrás (*az ingatlan értékesítések és a költségvetési maradvány*) nem úgy lett felhasználva, hogy ezek hosszú távon megalapozzák a bevételi oldal szinten tartását. Éppen ellenkezőleg, a működési és felhalmozási költségek olyan növekedésének adtak teret, ami két év alatt (2023-2024) „térdre kényszerítette” a költségvetést, és egy 640 millió forintos költségvetési maradványt mára 18 millió forintra apasztott le, és ezen felül egy több mint 270 millió forintos rést ütött 2025-re a költségvetés működési kiadásainak oldalán – ha a 2024. évi működési kiadásokat szinten akarjuk tartani (és beruházást egyáltalán nem is számolunk).

(Ehhez a hiányhoz jönne még az iparűzési adóbevétel csökkenése, a szolidaritási hozzájárulás többlet terhe, illetve az óvodapedagógusok béremelése a 2025-ös évre. Ezeket az összegeket (cca. 125 millió forint) nagyjából a novemberi adóemelésből, illetve kedvezmény csökkentésből a tervek szerint sikerül kigazdálkodni.)

**I.3. Ingatlanértékesítések**

A költségvetési maradvány mellett fontos külön is megvizsgálni az ingatlan értékesítések témakörét. Az elmúlt évek számait az alábbi táblázat foglalja össze.

|  |  |  |  |  |
| --- | --- | --- | --- | --- |
|  | **Terv (ezer)** | **Tényleges** | **Ipari** | **Építési** |
| **2022** | **240 000 000** | **299 145 858** | **185 039 370** | **114 106 488** |
| **2023** | **388 000 000** | **132 155 535** | **88 716 535** | **43 439 000** |
| **2024** | **270 000 000** | **67 844 291** | **0** | **67 844 291** |

A 2022-23-as évek ingatlanértékeseit áttekintve világosan látszik, hogy a költségvetés egyensúlya abban az esetben is tartható lett volna, ha építési telket egyáltalán nem értékesít az önkormányzat. Ebben az esetben a 2023-as költségvetési maradvány „csak” 525 millió forint, a 2024-es költségvetési maradvány pedig csak 166 millió forint lett volna. A 2024. évet 49 millió forint hiánnyal zárta volna az önkormányzat építési telek eladása nélkül.

Az ingatlan értékesítésnél ennek a megkülönböztetésnek azért is van nagy jelentősége, mert az ipari ingatlan értékesítése (bár szintén nem egy fenntartható bevételi forrás, de legalább) többlet iparűzési- és építményadó bevételt generál – rendszerint. Így a vételár megfelelő felhasználása esetén ez kifejezetten segítheti egy fenntartható gazdálkodásra való átállást.

Sajnálatos módon az elmúlt években az ingatlanok értékesítésénél nem az volt a szempont, hogy az egyszeri bevételből olyan beruházások valósuljanak meg, amik fenntarthatóbb gazdálkodás felé mozdítják az önkormányzatot (pl. energetikai beruházások), hanem csak az az elv érvényesült, hogy nem költhető a (napi) működésre az ingatlan bevétel.

**II. A fenntartható költségvetés alapelvei**

Napjainkban a környezeti javak megőrzésének kulcsfogalma a fenntarthatóság. A fenntartó működés azt jelenti, hogy egy rendszer nem csökkenti a tartalékait.

**II.1. Következtetések**

A fentiek alapján világos, hogy a fenntartható Solymár felé teendő első lépés egy **fenntartható költségvetés** megalkotása kell legyen. Egy környezeti, társadalmi szempontból fenntartható település szükséges változásait is csak egy ilyen fenntartható gazdálkodási keretben lehet végrehajtani.

Ehhez olyan alapelvek konszenzusos meghatározására van szükség, amik hosszútávon és a **költségvetésre érdemben kihatva biztosítják a kiegyensúlyozott és fenntartható gazdálkodást**.

**II.2. A fenntartható költségvetés elvei**

A fenntartható költségvetés elvei – az eddigi célokon és irányelveken túl az alábbiak:

**1.** A költségvetésben meg kell teremteni a rendszeres bevételek és rendszeres (működési) kiadások egyensúlyát.

**2**. Eseti bevételből működési kiadás csak eseti jelleggel és indokolt esetben finanszírozható.

**3**. A költségvetésben a január-március hónapban felmerülő kiadásokra maradványt kell képezni annak érdekében, hogy a likviditási hitelkeret igénybevételének mértéke ne haladja meg a 100 millió forintot.

**Ad 1**) Rendszeres bevételnek minősülnek az adók, bírságok, egyéb bevételek.

Rendszeres kiadásnak minősülnek a működési költségek, ideértve a rendszeres (három évnél gyakoribb) felülvizsgálatokat, karbantartásokat is. A három évnél ritkábban szükséges felújítási, karbantartási munkákat eseti kiadásként kell kezelni.

**Ad 2**) Eseti bevételnek minősül az ingatlan értékesítés, a pályázati forrás, a költségvetési maradvány, illetve az egyéb felhalmozási célú átvett pénzeszközök.

**II.3. A fenntartható költségvetés elveinek érvényesülése**

Tekintettel arra, hogy a korábbi költségvetési gyakorlat nagyon jelentős torzulásokat okozott a költségvetésben, a fenntartható költségvetés elveit a 2026-os költségvetésben kell majd maradéktalanul érvényesíteni.

|  |  |
| --- | --- |
|  | **Dr. Zlinszky Péter**  Polgármester |

|  |  |
| --- | --- |
|  |  |

**HATÁROZATI JAVASLAT: …/2025-H igen/ nem/ tartózkodott**

A fenntartható költségvetés elvei – az eddigi célokon és irányelveken túl az alábbiak:

**1.** A költségvetésben meg kell teremteni a rendszeres bevételek és rendszeres (működési) kiadások egyensúlyát.

**2**. Eseti bevételből működési kiadás csak eseti jelleggel finanszírozható.

**3**. A költségvetésben a január-március hónapban felmerülő kiadásokra maradványt kell képezni annak érdekében, hogy a likviditási hitelkeret igénybevételének mértéke ne haladja meg a 100 millió forintot.

A fenntartható költségvetés elveit a 2026-os költségvetéstől kezdve maradéktalanul érvényesíteni kell és törekedni kell arra, hogy már a 2025-ös költségvetésben érvényre jussanak.

**Felelős**:

**Határidő:**